WESTHAM V ARSENAL It-tamiet ta' Arsenal li jilħqu lil Leicester City sofrew daqqa ta' ħarta kbira lbieraħ hekk kif kienu miżmuma fi draw spettakolari ta' 3-3 f'Upton Park. Kien proprju l-hat-trick f'10 minuti ta' Andy Carroll li kważi rebbaħ lil West Ham it-tliet punti, għalkemm xorta waħda dan it-tim wera kemm hu għandu plejers li lesti jiġġieldu għal mal-ewwel erbgħa. Kien proprju Laurent Koscielny li salva lil Arsenal fis-70 minuta wara assist ieħor ta' Mesut Ozil. B'din il-parità, Arsenal issa jinsabu għaxar punti taħt il-leaders Leicester, filwaqt li West Ham baqgħu fis-sitt post, bi ftit punti 'l bogħod mir-raba' post. LIVERPOOL V STOKE Daniel Sturridge se jkun qed ifittex li jagħmilha mal-ewwel ħdax hekk illum Liverpool se jkunu qed jilqgħu f'Anfield lit-tim ta' Stoke. Rebħa għal Liverpool ikun biżżejjed biex jaqbżu lill-istess Stoke fil-klassifika, li bħalissa jinsabu post fuq Liverpool. Wara li tilfu punti importanti l-ġimgħa kontra Swansea f'darhom, Mark Hughes jaf li rebħa biss tista' żżomm it-tamiet ħajjin biex jikkwalifikaw għal Europa League. Intant, Liverpool se jkollhom barra lill-captain Jordan Henderson li mistenni jdum nieqes bejn sitt u tmien ġimgħat wara injury fl-irkoppa, liema injury tista' twassal biex ma jkunx fuq l-ajruplan dan is-sajf li ġej għal Euro 2016. TOTTENHAM VMANCHESTER UNITED Tottenham se jkunu qed jilqgħu lil Manchester United f'White Hart Lane liema logħba, tmur fuq liema naħa se tkun, se jkollha konsegwenzi differenti minħabba l-aspirazzjonijiet ta' dawn iż-żewġ timijiet. Dan kien staġun brillanti għat-tim minn Londra u l-moħħ wara dan is-suċċess huwa proprju l-kowċ Mauricio Pochettino. Madankollu, l-Ispurs ma jistgħux jaffordjaw telfa jekk iridu jżommu l-pass ma' Leicester City, li jidher li huma l-aktar favoriti għar-rebħ tal-Kampjonat Ingliż. Min-naħa l-oħra, it-tim ta' Louis van Gaal għadu fiċ-ċans li jkollu suċċess hekk kif se jkun qed jilgħab kontra West Ham fil-kwarti tal-finali tal-FA Cup fil-jiem li ġejjin, u qegħin b'ċans tajjeb li jikkwalifikaw għaċ-Champions League. Madankollu, biex ma jagħmlu dan, iridu joqogħdu attent u jżommu konsistenza, xi ħaġa li dan l-istaġun żgur li ma kinitx sintonoma għalihom.